นิกเกอิปิดเช้าลบ 5.68 จุด หลังดิ่งหนักช่วงเปิดตลาด
นิกเกอิปิดเช้าลบ 5.68 จุด หลังดิ่งหนักช่วงเปิดตลาด
20 เม.ย. 2558

ดัชนีนิกเกอิตลาดหุ้นโตเกียวปิดขยับลงเล็กน้อยในวันนี้ โดยดัชนีนิกเกอิปิดภาคเช้าลดลง 5.68 จุด หรือ 0.03% แตะที่ 19,647.20 จุดโดยดัชนีลดช่วงลบหลังจากที่ดิ่งลงแตะระดับต่ำสุดในรอบ 2 สัปดาห์ในช่วงเช้า เนื่องจากนักลงทุนมีความวิตกกังวล หลังตลาดหุ้นนิวยอร์กและยุโรปร่วงลงอย่างหนักเมื่อวันศุกร์
ในช่วงแรกนั้น ตลาดหุ้นโตเกียวเปิดร่วงลงหลังจากที่ดัชนีดาวโจนส์ตลาดหุ้นนิวยอร์กดิ่งลง 1.5% และดัชนี DAX ตลาดหุ้นเยอรมนีร่วงลง 2.6% เมื่อวันศุกร์ อันเนื่องมาจากความกังวลที่ว่ากรีซอาจจะผิดนัดชำระหนี้
อย่างไรก็ตาม ดัชนีนิกเกอิลดช่วงลบในเวลาต่อมา โดยดัชนีดีดตัวขึ้นสู่แดนบวกในช่วงสั้นๆ เนื่องจากนักลงทุนเข้ามาช้อนซื้อหุ้นที่ร่วงลง
หุ้นกลุ่มเหมืองแร่ร่วงลงหนักสุด หลังจากราคาน้ำมันดิบชะลอความร้อนแรงเมื่อวันศุกร์ โดยหุ้นเจแปน ดริลลิง ร่วงลง 1.7% ส่วนหุ้นกลุ่มอสังหาริมทรัพย์ และกลุ่มโบรกเกอร์ ปรับตัวลงเช่นกัน